میری ہستی فضائے حیرت آبادِ تمنا ہے، مرزا غالب غزلیں۔
مری ہستی فضاۓ حیرت آباد تمنا ہے 
جسے کہتے ہیں نالہ وہ اسی عالم کا عنقا ہے 
خزاں کیا فصل گل کہتے ہیں کس کو کوئی موسم ہو 
وہی ہم ہیں قفس ہے اور ماتم بال و پر کا ہے 
وفائے دلبراں ہے اتفاقی ورنہ اے ہمدم 
اثر فریاد دل ‌ہاۓ حزیں کا کس نے دیکھا ہے 
نہ لائی شوخی اندیشہ تاب رنج نومیدی 
کف افسوس ملنا عہد تجدید تمنا ہے 
نہ سووے آبلوں میں گر سرشک دیدۂ نم سے 
بہ جولاں گاۂ نومیدی نگاۂ عاجزاں پا ہے 
بہ سختی ہاۓ قید زندگی معلوم آزادی 
شرر بھی صید دام رشتۂ رگ‌ ہاۓ خارا ہے 
تغافل مشربی سے ناتمامی بسکہ پیدا ہے 
نگاہ ناز چشم یار میں زنار مینا ہے 
تصرف وحشیوں میں ہے تصور ہاۓ مجنوں کا 
سواد چشم آہو عکس خال روئے لیلا ہے 
محبت طرز پیوند نہال دوستی جانے 
دویدن ریشہ ساں مفت رگ خواب زلیخا ہے 
کیا یک سر گداز دل نیاز جوشش حسرت 
سویدا نسخۂ تہ بندی داغ تمنا ہے 
ہجوم ریزش خوں کے سبب رنگ اڑ نہیں سکتا 
حناۓ پنجۂ صیاد مرغ رشتہ بر پا ہے 
اثر سوز محبت کا قیامت بے محابا ہے 
کہ رگ سے سنگ میں تخم شرر کا ریشہ پیدا ہے 
نہاں ہے گوہر مقصود جیب خود شناسی میں 
کہ یاں غواص ہے تمثال اور آئینہ دریا ہے 
عزیزو ذکر وصل غیر سے مجھ کو نہ بہلاؤ 
کہ یاں افسون خواب افسانۂ خواب زلیخا ہے 
تصور بہر تسکین تپیدن ہاۓ طفل دل 
بہ باغ رنگ ‌ہاۓ رفتہ گل چین تماشا ہے 
بہ سعی غیر ہے قطع لباس خانہ ویرانی 
کہ ناز جادۂ رہ رشتۂ دامان صحرا ہے